Document ID: 32002D0477

Komisijas Lēmums
(2002. gada 20. jūnijs),
ar ko nosaka sabiedrības veselības aizsardzības prasības attiecībā uz svaigu gaļu un svaigu mājputnu gaļu, ko ieved no trešām valstīm, un ar ko groza Lēmumu 94/984/EK
(izziņots ar dokumenta numuru C (2002) 2196)
(Dokuments attiecas uz EEZ)
(2002/477/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1971. gada 15. februāra Direktīvu 71/118/EEK par veselības problēmām, kas ietekmē svaigas mājputnu gaļas ražošanu un laišanu tirgū [1], kurā jaunākie grozījumi izdarīti ar Direktīvu 97/79/EK [2], un jo īpaši tās 14. panta B daļas 2. punkta b) apakšpunktu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes jautājumiem, ievedot liellopus, cūkas un svaigu gaļu no trešām valstīm [3], kurā jaunākie grozījumi izdarīti ar Regulu (EK) Nr. 1452/2001 [4], un jo īpaši tās 16. panta 1. punktu,
tā kā:
(1) Sabiedrības veselības aizsardzības prasības, kas ietvertas Komisijas 2001. gada 8. jūnija Lēmumā 2001/471/EK, ar ko paredz noteikumus attiecībā uz regulārajām vispārējās higiēnas pārbaudēm, ko uzņēmēji veic uzņēmumos saskaņā ar Direktīvu 64/433/EEK par higiēnas prasībām svaigas gaļas ražošanai un tirdzniecībai un Direktīvu 71/118/EEK par veselības problēmām, kas ietekmē svaigas mājputnu gaļas ražošanu un laišanu tirgū [5], ir jāpiemēro arī ievedumiem no trešām valstīm.
(2) Šim nolūkam, izvērtējot atbilstību tiem kritērijiem, kas noteikti Direktīvas 71/118/EEK 15. pantā un Direktīvas 72/462/EEK 3. panta 2. punktā, lai varētu iekļaut sarakstā kādu valsti, pirmkārt, jāņem vērā trešās valsts noteikumi attiecībā uz vispārējās higiēnas regulāro pārbaužu īstenošanu, ko veic uzņēmēji, kas eksportē uz Kopienu svaigu mājputnu gaļu vai svaigu gaļu.
(3) Otrkārt, šādu pārbaužu īstenošana, ko veic attiecīgie uzņēmēji, jāņem vērā, lemjot par to iekļaušanu uzņēmumu sarakstā, kas paredzēts Direktīvas 71/118/EEK 14. panta B daļas 2. pantā un Direktīvas 72/462/EEK 4. panta 1. punktā.
(4) Treškārt, tās garantijas, kas sniedzamas saskaņā ar Direktīvas 71/118/EEK 14. panta B daļas 1. punkta b) apakšpunktu un Direktīvas 72/462/EEK 4. panta 2. punkta a) apakšpunktu, cik drīz vien iespējams jāiekļauj veselības apliecinājumos, kas iekļauti attiecīgi Direktīvas 71/118/EEK 14. panta B daļā un Direktīvas 72/462/EEK 22. pantā paredzētajos sertifikāta paraugos.
(5) Direktīvā 711/118/EEK ir paredzēts izveidot uzņēmumu sarakstu, kas atbilst Kopienas tiesību aktu īpašajām prasībām.
(6) Uzņēmumu pagaidu saraksts ir ietverts Kopienas 1996. gada 12. decembra Lēmumā 97/4/EK, ar ko izveido to trešo valstu uzņēmumu pagaidu sarakstu, no kuriem dalībvalstis atļauj ievest svaigu mājputnu gaļu [6], kurā jaunākie grozījumi izdarīti ar Lēmumu 2001/400/EK [7].
(7) Komisijas 1994. gada 20. decembra Lēmums 94/984/EK, ar ko nosaka dzīvnieku veselības prasības un veterināros sertifikātus svaigas mājputnu gaļas ievešanai no noteiktām trešām valstīm [8], kurā jaunākie grozījumi izdarīti ar Lēmumu 2001/659/EK [9], tika grozīts ar Lēmumu 2001/598/EK [10], lai cita starpā dzīvnieku veselības un sanitārajos sertifikātos ieviestu tā parauga sabiedrības veselības aizsardzības deklarāciju svaigas mājputnu gaļas ievešanai no trešām valstīm, kas prasīta Direktīvas 71/118/EEK 14. panta B daļas 1. punkta c) apakšpunktā. Tagad ir tālāk jāgroza Lēmums 94/984/EK, lai minētā parauga deklarāciju papildinātu ar esošā lēmuma mērķiem. Ir lietderīgi vienlaikus arī izlabot būtisku kļūdu šā lēmuma III pielikumā.
(8) Direktīvā 72/462/EEK ir noteikts, ka neatkarīgi no dzīvnieku veselības prasībām, kas noteiktas minētās direktīvas 14. un 15. pantā, dalībvalstis nedrīkst atļaut svaigas gaļas ievešanu no trešās valsts, ja gaļa neatbilst sabiedrības veselības aizsardzības prasībām, kas jāpieņem. Minētās direktīvas 17. panta 2. punkta c) apakšpunktā ir noteikts, ka svaigai gaļai ir jābūt apstrādātai atbilstoši higiēnas prasībām saskaņā ar Padomes Direktīvu 64/433/EEK [11]. Direktīvas 4. pantā ir paredzēts izveidot tādu uzņēmumu sarakstus, kuru atbilstība Direktīvas noteikumiem un Direktīvā 64/433/EEK izvirzītajām higiēnas prasībām ir jānovērtē atbilstoši kritērijiem, kas noteikti tā paša panta 2. punktā, un kurus Komisija var grozīt vai papildināt atbilstoši 5. punktā paredzēto pārbaužu rezultātiem.
(9) Balstoties uz Direktīvas 72/462/EEK 16. pantu, dzīvnieku veselības prasības un prasības attiecībā uz veterināro sertifikāciju svaigas gaļas ievešanai no vairākām valstīm ir noteiktas virknē Komisijas lēmumu, kas tuvākajā laikā ir jāpārstrādā; līdz tam laikam ir lietderīgi sertifikātu paraugos ietvertajā veselības apliecinājumā iekļaut to pašu sanitāro apliecinājumu, kādu iekļauj ar esošo lēmumu attiecībā uz svaigu mājputnu gaļu.
(10) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lemjot par to, vai kāda trešā valsts atbilst kritērijiem, kas noteikti Direktīvas 71/118/EEK 15. pantā un Direktīvas 72/462/EEK 3. panta 2. punktā, lai to iekļautu sarakstā, kas izveidots saskaņā ar minētajām direktīvām, Komisija ņem vērā šīs trešās valsts noteikumus attiecībā uz regulāro vispārējās higiēnas pārbaužu veikšanu, kas atbilstoši vajadzībai balstās uz riska analīzi, kritisko kontroles punktu principiem un mikrobioloģisko kontroli, ko veic uzņēmēji, kuri eksportē uz Kopienu svaigu mājputnu gaļu vai svaigu gaļu.
2. pants
Ja veic pārbaudes saskaņā ar Direktīvu 71/118/EEK un Direktīvu 72/462/EEK, lai noteiktu, vai uzņēmums atbilst minēto direktīvu noteikumiem un Direktīvas 64/433/EEK I pielikuma noteikumiem, un tādēļ to var iekļaut sarakstā, kas noteikts Direktīvas 71/118/EEK 14. panta B daļas 2. punktā un Direktīvas 72/462/EEK 4. panta 1. punktā, ņem vērā to, kā attiecīgie uzņēmēji īsteno Lēmuma 2001/471/EK prasības.
3. pants
Lēmumu 94/984/EK groza šādi:
1. Lēmuma II pielikuma 15. punkta (A un B paraugi) II sadaļā (sabiedrības veselības aizsardzības sertifikācija) iekļauj šādu jaunu 5. punktu:
"5. Ka šī gaļa ir no tāda uzņēmuma, kas veic vispārējās higiēnas pārbaudes saskaņā ar Komisijas Lēmumu 2001/471/EK [12]."
2. Lēmuma III pielikumā tekstu "Veselības marķējums, kas minēts 2. pantā" aizstāj ar tekstu "Veselības marķējums, kas minēts 1. panta 2. punktā".
4. pants
Šo lēmumu piemēro no 2003. gada 8. jūnija.
Lemjot par to, vai kāda trešā valsts atbilst kritērijiem, kas noteikti Direktīvas 71/118/EEK 15. pantā un Direktīvas 72/462/EEK 3. panta 2. punktā, lai to iekļautu sarakstā, kas izveidots saskaņā ar minētajām direktīvām, vai, ja kādā trešā valstī veic pārbaudi saskaņā ar Direktīvas 71/118/EEK 14. pantu vai Direktīvas 72/462/EEK 5. pantu, Komisija no šā lēmuma pieņemšanas dienas ņem vērā tos sagatavošanās pasākumus, ko šī valsts veic, lai no 2003. gada 8. jūnija atbilstu šā lēmuma prasībām.
5. pants
Šis lēmums ir adresēts dalībvalstīm.
Briselē, 2002. gada 20. jūnijā

Labels: 0
3
17
5